b'\n_START_ARTICLE_\nMatkalla pohjoiseen\n_START_SECTION_\nLaulun tarina\n_START_PARAGRAPH_\nKappaleessa ryhm\xc3\xa4 vanhempia miehi\xc3\xa4 ajelee autolla Kaamasen tiell\xc3\xa4. Keskustelut liittyv\xc3\xa4t miehisiin ongelmiin, kuten impotenssiin. Kappale sis\xc3\xa4lt\xc3\xa4\xc3\xa4kin kuuluisat lauseet \xe2\x80\x9dMies kun tulee tiettyyn ik\xc3\xa4\xc3\xa4n, niin ei sill\xc3\xa4 pelaa mik\xc3\xa4\xc3\xa4n\xe2\x80\x9d ja \xe2\x80\x9dSen n\xc3\xa4kee naamasta, kun lakkaa saamasta\xe2\x80\x9d. Laulun henkil\xc3\xb6it\xc3\xa4 ovat laulun min\xc3\xa4n lis\xc3\xa4ksi Masa, Mattson ja Numminen sek\xc3\xa4 potenssiuutetta myynyt Nuorgamin Jouni. Kappaleen Mattson sai nimens\xc3\xa4 Vainion yst\xc3\xa4v\xc3\xa4lt\xc3\xa4 Antero Mattsonilta ja autoa ajanut Numminen toimittaja Juha Nummiselta, joka ei todellisuudessa edes ajanut autoa.\n_START_SECTION_\nKappaleen tarinan tausta\n_START_PARAGRAPH_\nKappaleen tarinan taustasta on useampia, toisistaan hieman eroavia versioita. Se on saanut alkunsa Vainion, h\xc3\xa4nen vaimonsa Pirkon ja heid\xc3\xa4n tytt\xc3\xa4rens\xc3\xa4 Katin lomamatkalta. He olivat menossa Kirkkoniemeen, Pohjois-Norjaan ja ajoivat Nuorgamin suoralla, kunnes lujaa ajanut norjalainen auto osui heid\xc3\xa4n autoonsa, vaikka Vainio yritti v\xc3\xa4ist\xc3\xa4\xc3\xa4. Autossa oli ollut kaksi vanhaa pariskuntaa. Samaan aikaan paikalle saapui suomalaisia el\xc3\xa4kel\xc3\xa4isi\xc3\xa4 kuljettanut linja-auto. Bussissa ollut el\xc3\xa4kkeelle j\xc3\xa4\xc3\xa4nyt poliisi alkoi hoitaa tilannetta. Vesisateen takia Vainioiden porukka ja norjalaiset pariskunnat siirtyiv\xc3\xa4t tekem\xc3\xa4\xc3\xa4n paperit\xc3\xb6it\xc3\xa4 matkamuistomyym\xc3\xa4l\xc3\xa4n suojaan. Reijo Ik\xc3\xa4valkon kirjan mukaan Vainio sai matkamuistomyym\xc3\xa4l\xc3\xa4n pit\xc3\xa4j\xc3\xa4lt\xc3\xa4 muistoksi lapinleukun._NEWLINE_Perill\xc3\xa4 Kirkkoniemess\xc3\xa4 tarinasta alkoi l\xc3\xb6yty\xc3\xa4 hauskoja puolia. Vainion pariskunta vitsaili, ett\xc3\xa4 norjalaispapoilla oli ollut kova kiire hakemaan poronsarviuutetta eiv\xc3\xa4tk\xc3\xa4 he siksi olleet huomanneet muuta liikennett\xc3\xa4.\n_START_SECTION_\nMenestys ja kappaleesta syntynyt kohu\n_START_PARAGRAPH_\nKappale selviytyi vuonna 1981 Syksyn s\xc3\xa4velen finaaliin ja sijoittui kolmanneksi. Se sai jonkin verran my\xc3\xb6s negatiivista kritiikki\xc3\xa4; Muun muassa Erkki P\xc3\xa4lli ja Tapani Ripatti paheksuivat kappaleen teemaa ja k\xc3\xa4viv\xc3\xa4t kiivasta v\xc3\xa4ittely\xc3\xa4 Vainion kanssa lehtien palstoilla. Ripatin mielest\xc3\xa4 kappale oli Vainion tekemist\xc3\xa4 huonoin._NEWLINE_Helsingin Sanomien toimittaja Pauli Heikkil\xc3\xa4 taas oli Vainion puolella. H\xc3\xa4n sanoi Ripattia \xe2\x80\x9dtyhm\xc3\xa4ksi mieheksi, kun ei pid\xc3\xa4 Juha Vainion lauluista\xe2\x80\x9d._NEWLINE_Vainio vastasi Ripatille Hymy-lehden pakinassaan seuraavasti (ote):_NEWLINE_\xc2\xbbToim. Ripatti, suonette t\xc3\xa4llaisen kirjallisen l\xc3\xa4hestymisen, vaikka herkk\xc3\xa4 min\xc3\xa4nne saattaakin olla lasipallon lailla s\xc3\xa4rkyv\xc3\xa4\xc3\xa4 sorttia. Koska nuori ik\xc3\xa4nne, ainakin toistaiseksi, rajaa kokemuspiiri\xc3\xa4nne, ette tietenk\xc3\xa4\xc3\xa4n voi ymm\xc3\xa4rt\xc3\xa4\xc3\xa4 mink\xc3\xa4laisista tunnoista laulan. T\xc3\xa4m\xc3\xa4n k\xc3\xa4sit\xc3\xa4n. Sen sijaan en k\xc3\xa4sit\xc3\xa4 sit\xc3\xa4, ett\xc3\xa4 ty\xc3\xb6nn\xc3\xa4tte k\xc3\xa4ym\xc3\xa4l\xc3\xa4\xc3\xa4n sen mit\xc3\xa4 ette ymm\xc3\xa4rr\xc3\xa4. Jos menettelette samalla tavoin kaiken sen kanssa mik\xc3\xa4 j\xc3\xa4\xc3\xa4 Teilt\xc3\xa4 tajuamatta, niin hyvinkin ovat Pasilan viem\xc3\xa4rit tukossa ja tuostahan koituu jo taloudellistakin rasitetta pienipalkkaiselle valtion virkailijalle. \xe2\x80\x93 \xe2\x80\x93_NEWLINE__NEWLINE_Viittasin jo nuoreen ik\xc3\xa4\xc3\xa4nne, ja nyt omaani vedoten pyyt\xc3\xa4isin n\xc3\xb6yr\xc3\xa4sti, ettette minua en\xc3\xa4\xc3\xa4 ohjelmissanne \xe2\x80\x99junnuttelisi\xe2\x80\x99 \xe2\x80\x93 emmeh\xc3\xa4n ole yst\xc3\xa4vi\xc3\xa4, emme edes tuttavia. \xe2\x80\x93 \xe2\x80\x93 My\xc3\xb6s se, ett\xc3\xa4 neuvoitte minua kuinka lauluja pit\xc3\xa4\xc3\xa4 tehd\xc3\xa4, on siet\xc3\xa4m\xc3\xa4t\xc3\xb6nt\xc3\xa4. Teilt\xc3\xa4 puuttuu tykk\xc3\xa4n\xc3\xa4\xc3\xa4n siihen tarvittava auktoriteetti eiv\xc3\xa4tk\xc3\xa4 kykynne ole muutenkaan riitt\xc3\xa4v\xc3\xa4t. Jos olisivat, ette soittelisi toisten ralleja vaan tekisitte omia. \xe2\x80\x93 \xe2\x80\x93\xc2\xa0\xc2\xbb_NEWLINE_Erkki P\xc3\xa4lli taas oli jo Vainion edellist\xc3\xa4 levy\xc3\xa4 arvostellessa mennyt henkil\xc3\xb6kohtaisuuksiin ja kommentoinut Hymyss\xc3\xa4 sanoen \xe2\x80\x9dEi kai alkoholista ole tullut h\xc3\xa4nelle (Vainiolle) kompleksi kun h\xc3\xa4n itse on raivoraittiiksi?\xe2\x80\x9d. Vainio kiivastui t\xc3\xa4st\xc3\xa4 ja vastasi Hymyss\xc3\xa4 seuraavasti (ote):_NEWLINE_\xc2\xbbHerra Erkki P\xc3\xa4lli, levyarvostelija saatatte olla, mutta el\xc3\xa4m\xc3\xa4ntapatuntijaksi olette kykenem\xc3\xa4t\xc3\xb6n. Esit\xc3\xa4tte jutussanne varmana tietona, ett\xc3\xa4 min\xc3\xa4 olen heitt\xc3\xa4ytynyt raivoraittiiksi. Kuinka olette tapatutkimuksissanne p\xc3\xa4\xc3\xa4tynyt minun kohdallani moiseen tulokseen? Etteh\xc3\xa4n vuosikausiin ole voinut el\xc3\xa4m\xc3\xa4\xc3\xa4ni l\xc3\xa4helt\xc3\xa4 seurata! Ty\xc3\xb6maallani Teit\xc3\xa4 ei ole n\xc3\xa4kynyt, kyl\xc3\xa4ss\xc3\xa4 ette luonani ole k\xc3\xa4ynyt ja kotini kaihtimien l\xc3\xa4pi tuskin olette tirkistellyt nakkaanko illoin munalik\xc3\xb6\xc3\xb6rit naamaani vai olenko vallan ottamatta. Kyll\xc3\xa4 el\xc3\xa4m\xc3\xa4ntapatutkijan sent\xc3\xa4\xc3\xa4n pit\xc3\xa4isi tutkimuksensa kohde tavata ja l\xc3\xa4helt\xc3\xa4 t\xc3\xa4t\xc3\xa4 seurata. Muuten sortuu koko sosiologialta sokkeli, saakeli._NEWLINE__NEWLINE_Toisekseen Te, herra Erkki P\xc3\xa4lli kyselette, ett\xc3\xa4 onko raittius aiheuttanut minulle viinakompleksin. Yksinkertainen vastaus olisi tietysti, ett\xc3\xa4 p\xc3\xa4invastoin, viinakompleksi on aiheuttanut minulle raittiuden \xe2\x80\x93 \xe2\x80\x93._NEWLINE__NEWLINE_P.S. Muistui mieleeni herra Erkki P\xc3\xa4llin arviointi Mona Caritan LP-levyst\xc3\xa4, jonka kannessa n\xc3\xa4tti tytt\xc3\xb6 poseeraa bikineiss\xc3\xa4 lainelauta kaverinaan. P\xc3\xa4lli arvosteli levyn kansikuvan! H\xc3\xa4n kirjoitti: piilopornoa. Voi perseen suti! T\xc3\xa4t\xc3\xa4 piiloporno-sanaa on natusteltu kohta kaksikymment\xc3\xa4 vuotta. Mit\xc3\xa4 se sellainen on? Min\xc3\xa4p\xc3\xa4 sanon. Kun siell\xc3\xa4 levy-yhti\xc3\xb6ss\xc3\xa4 oli muuan Erkki P\xc3\xa4lli ja sill\xc3\xa4 oli p\xc3\xb6yt\xc3\xa4laatikossaan pornolehti\xc3\xa4 piilossa, niin se on piilopornoa se.\xc2\xbb_NEWLINE_P\xc3\xa4lli vastasi viel\xc3\xa4 parissa pakinassa ja kirjoitti muun muassa \xe2\x80\x9dIlmeisesti Vainiollekin on k\xc3\xa4ynyt kuten h\xc3\xa4n toteaa rallissaan Kaamasen tiell\xc3\xa4: Mies kun tulee tiettyyn ik\xc3\xa4\xc3\xa4n, niin ei sill\xc3\xa4 pelaa mik\xc3\xa4\xc3\xa4n... on vain valitettavaa, ett\xc3\xa4 h\xc3\xa4n itse on n\xc3\xa4k\xc3\xb6j\xc3\xa4\xc3\xa4n saavuttanut tuon i\xc3\xa4n varsin nuorena, 44-vuotiaana.\xe2\x80\x9d_NEWLINE_My\xc3\xb6hemmin kohu kappaleesta laantui, ja kappaleen menestyksen my\xc3\xb6t\xc3\xa4 laulun kertos\xc3\xa4e el\xc3\xa4\xc3\xa4 viel\xc3\xa4 2000-luvullakin.\n_START_SECTION_\nMuiden julkaisuja\n_START_PARAGRAPH_\nOman versionsa kappaleesta ovat julkaisseet muun muassa Vesa-Matti Loiri ja Erkki Liikanen. Loirin versio on h\xc3\xa4nen albuminsa Yst\xc3\xa4v\xc3\xa4n laulut II avauskappale. Liikasen versio on albumilla Juha Vainion lauluja. Molempien albumien sis\xc3\xa4lt\xc3\xb6 koostuu Vainion sanoittamista kappaleista.'